/* COM/2013/0901 final */ ANNESS





1. Introduzzjoni Fil-21 ta' Ġunju 2013, wara l-pubblikazzjoni tal-Previżjoni tar-Rebbiegħa 2013 tal-Kummissjoni u l-valutazzjonijiet mill-Kummissjoni tal-Programmi ta' Stabbiltà u Konverġenza tal-Istati Membri, il-Kunsill iddeċieda li kienu meħtieġa għadd ta' passi skont il-proċedura ta' defiċit eċċessiv (l-Artikolu 126 tat-Trattat) għall-Belġju, Spanja, Franza, Malta, il-Pajjiżi l-Baxxi, il-Portugall u s-Slovenja[1]. B'mod partikolari, il-Kunsill irreveda s-sitwazzjoni eżistenti ta' defiċit eċċessiv ta' Spanja, Franza, il-Pajjiżi l-Baxxi, il-Portugall u s-Slovenja. Huwa kkunsidra li dawn l-Istati Membri kienu ħadu azzjoni effettiva f'konformità mar-rakkomandazzjonijiet tal-Kunsill skont l-Artikolu 126(7) tat-Trattat, u li avvenimenti ekonomiċi kuntrarji mhux mistennija li jkollhom konsegwenzi sfavorevoli kbar għall-finanzi tal-gvern kienu seħħew wara l-adozzjoni tar-rakkomandazzjonijiet oriġinali. Għalhekk, il-Kunsill (wara rakkomandazzjonijiet mill-Kummissjoni) ikkunsidra li għal dawn l-Istati Membri, il-kundizzjonijiet previsti fl-Artikolu 3(5) tar-Regolament (KE) Nru 1467/97 kienu sodisfatti, biex jinħarġu rakkomandazzjonijiet ġodda skont l-Artikolu 126(7) tat-Trattat. Il-Kunsill estenda l-iskadenzi eżistenti għall-korrezzjoni tad-defiċit eċċessiv sal-2014 għall-Pajjiżi l-Baxxi, sal-2015 għal Franza, il-Portugall u s-Slovenja u sal-2016 għal Spanja. Il-Kunsill stabbilixxa skadenza tal-1 ta' Ottubru għal dawn il-pajjiżi biex jieħdu azzjoni effettiva, (bl-eċċezzjoni tal-Portugall[2]) biex jirrappurtaw fid-dettal l-istrateġija ta' konsolidament li hija prevista biex jinkisbu l-miri skont l-Artikolu 3(4a) tar-Regolament tal-Kunsill (KE) Nru 1467/97[3]. Barra minn hekk, abbażi tar-rakkomandazzjoni tal-Kummissjoni, il-Kunsill iddeċieda skont l-Artikolu 126(8) tat-Trattat, li l-Belġju ma kienx ħa azzjoni effettiva f'konformità mar-Rakkomandazzjoni tal-Kunsill tat-2 ta' Diċembru 2009 biex jikkoreġi l-proċedura ta' deċifit eċċessiv sal-2012 u skont l-Artikolu 126(9) tat-Trattat biex jagħti avviż biex itemm is-sitwazzjoni ta' defiċit eċċessiv sal-2013. Il-Belġju ngħata skadenza tal-15 ta' Settembru biex jirrapporta dwar il-miżuri meħuda biex ikun konformi ma' din id-deċiżjoni skont l-Artikolu 5(1a) tar-Regolament tal-Kunsill (KE) Nru 1467/97. Fl-aħħar nett, il-Kunsill iddeċieda (fuq proposti mill-Kummissjoni) li jiftaħ proċedura ġdida ta' defiċit eċċessiv għal Malta skont l-Artikolu 126(6) tat-Trattat u ħareġ rakkomandazzjoni skont l-Artikolu 126(7) lill-pajjiż, bil-għan li tintemm is-sitwazzjoni ta' defiċit eċċessiv sal-2014. Il-Kunsill stabbilixxa skadenza tal-1 ta' Ottubru għal Malta biex tieħu azzjoni effettiva u, skont l-Artikolu 3(4a) tar-Regolament tal-Kunsill (KE) Nru 1467/97, biex tirrapporta fid-dettall l-istrateġija ta' konsolidament li hija prevista biex tikseb il-miri. 2. Valutazzjoni tal-azzjoni meħuda Skont ir-Regolament (KE) Nru 1467/97 u l-Kodiċi ta' Kondotta[4] rivedut Stat Membru għandu jkun meqjus li ħa azzjoni effettiva jekk ikun aġixxa f'konformità mar-rakkomandazzjoni tal-Artikolu 126(7) TFUE. Il-Kodiċi tal-Kondotta jistipula li l-valutazzjoni tal-azzjoni effettiva għandha b'mod partikolari tieħu in konsiderazzjoni jekk l-Istat Membru kkonċernat kisibx il-mira baġitarja annwali u t-titjib sottostanti tal-bilanċ aġġustat ċiklikament, nett ta' miżuri ta' darba u miżuri temporanji oħrajn, inizjalment rakkomandati mill-Kunsill. Fil-każ li l-bilanċ baġitarju osservat ikun inqas minn dak rakkomandat jew it-titjib tal-bilanċ aġġustat ċiklikament, nett ta' miżuri ta' darba u miżuri temporanji oħrajn, ma jissodisfawx l-aġġustament sottostanti għall-miri, għandha ssir analiżi bir-reqqa tar-raġunijiet għan-nuqqas. Fil-każ tal-aġġustament multiannwali, il-Kodiċi tal-Kondotta jispeċifika li l-valutazzjoni għandha tiffoka l-iktar fuq il-miżuri li diġà ġew imħabbra jew li ttieħdu sabiex jiġi żgurat progress adegwat lejn il-korrezzjoni tad-defiċit eċċessiv fi żmien l-iskadenza stabbilita mill-Kunsill. Il-Belġju, Spanja, Franza, Malta, il-Pajjiżi l-Baxxi u s-Slovenja ppreżentaw rapporti lill-Kummissjoni dwar azzjoni meħuda f'konformità mar-rakkomandazzjonijiet tal-Kunsill tal-21 ta' Ġunju. Fil-każ tal-Portugall, li huwa suġġett għal programm ta' aġġustament makroekonomiku, ir-rappurtar tal-istrateġija baġitarja jsir fil-kuntest tal-programm, skont l-Artikolu 10(2) tar-Regolament (UE) Nru 472/2013 li daħal fis-seħħ fit-30 ta' Mejju 2013. Il-Belġju, Spanja, Franza, Malta, il-Pajjiżi l-Baxxi u s-Slovenja ppreżentaw ukoll l-Abbozz tal-Pjanijiet Baġitarji tagħhom għas-sena li ġejja lill-Kummissjoni u lill-Eurogroup, skont ir-Regolament (UE) Nru 473/2013[5]. Il-Kummissjoni rrevediet ir-rapporti dwar azzjoni effettiva ppreżentati mill-Istati Membri u għamlet valutazzjoni tal-azzjoni effettiva fuq l-isfond tal-Previżjoni tal-Ħarifa 2013 tal-Kummissjoni, ippubblikata fil-5 ta' Novembru 2013. Fil-każ tal-Istati Membri taż-Żona tal-Euro, jiġifieri l-Belġu, Spanja, Franza, Malta, il-Pajjizi l-Baxxi u s-Slovenja, din il-valutazzjoni hija wkoll riflessa fl-Opinjoni tal-Kummissjoni tal-15 ta' Novembru 2013 dwar l-abbozz ta' pjanijiet baġitarji għal dawn l-Istati Membri[6]. Il-konklużjonijiet ewlenin ta' din il-valutazzjoni huma riflessi fl-Anness ta' din il-Komunikazzjoni. 3. L-Istati Membri taż-żona ewro suġġetti għall-programm ta' aġġustament makroekonomiku Sa mid-dħul fis-seħħ fit-30 ta' Marzu 2013 tar-Regolament (UE) Nru 472/2013 dwar it-tisħiħ tas-sorveljanza ekonomika u baġitarja tal-Istati Membri fiż-Żona tal-Euro li jesperjenzaw jew li huma mhedda b'diffikultajiet serji fir-rigward tal-istabbiltà finanzjarja, il-monitoraġġ tal-Istati Membri taż-Żona tal-Euro suġġetti għal konformità ma' programm ta' aġġustament makroekonomiku bir-rakkomandazzjonijiet tagħhom skont il-proċedura ta' defiċit eċċessiv - li għandha tintegra l-mira baġitarji annwali tal-programm ta' aġġustament makroekonomiku skont l-Artikolu 10(2b) tal-istess Regolament - isir fil-monitoraġġ regolari tal-programm ipprovdut li hemm dispożizzjoni dwaru fl-Artikolu 7(4) tal-istess Regolament. Dan l-Artikolu jistabbilixxi li l-Kummissjoni timmonitorja l-progress li sar minn Stat Membru fl-implimentazzjoni tal-programm ta' aġġustament makroekonomiku u tinforma lill-Kumitat Ekonomiku u Finanzjarju (KEF) dwar il-progress kull tliet xhur. Skont il-prattika kostanti segwita mill-Kummissjoni, il-monitoraġġ tal-progress li jsir mill-Istat Membru kkonċernat fil-qasam baġitarju jiffoka fuq jekk il-miżuri korrettivi negozjati mal-Istat Membru ġewx implimentati b'mod adegwat. Evidenza ta' teħid ta' miżuri b'mod effettiv dettaljati fil-programm għall-kisba tal-miri baġitarji huwa għalhekk ikkunsidrat suffiċjenti biex tikkonkludi li l-Istat Membru kkonċernat ħa azzjoni effettiva biex jikkoreġi d-defiċit eċċessiv fit-tifsira tal-Artikoli 3 u 5 tar-Regolament (KE) Nru 1467/97. Din il-metodoloġija - li tissostitwixxi l-metodu deskritt fil-Kodiċi tal-Kondotta - jieħu kont tan-natura speċifika tad-dixxiplina ekonomika u baġitarja li tapplika għall-Istati Membri suġġetti għal programm ta' aġġustament makroekonomiku. B'mod partikolari, din tieħu kont tal-fatt li x-xenarju ekonomiku u l-miżuri li għandhom jittieħdu huma maqbula u dettaljati. 4. Konklużjonijiet Il-Kummissjoni vvalutat is-sitwazzjoni baġitarja u b'mod partikolari l-azzjoni li ttieħdet f'konformità mar-rakkomandazzjonijiet tal-Kunsill (jew fil-każ tal-Belġju, id-deċiżjoni li tagħti avviż). Il-Kummissjoni tqis li l-Belġju, Spanja, Franza, Malta, il-Pajjizi l-Baxxi u s-Slovenja ħadu azzjoni effettiva u li għal dawn l-Istati Membri, fil-preżent mhumiex meħtieġa passi ulterjuri fil-proċedura ta' defiċit eċċessiv. Dettalji tal-valutazzjoni tal-Kummissjoni huma rrappurtati fl-Opinjonijiet tal-Kummissjoni dwar l-Abbozzi ta' Pjanijiet Baġitarji ta' dawn l-Istati Membri. Fl-aħħar nett, il-Kummissjoni tfakkar li fil-każ tal-Portugall, l-aħħar programm ta' reviżjoni ta' konformità intemm fit-3 ta' Ottubru 2013, u ġie konkluż b'mod pożittiv. Il-Kummissjoni se tkompi timmonitorja mill-qrib l-iżviluppi baġitarji skont it-Trattat u l-SGP. [1] Id-dokumenti kollha relatati mal-proċedura ta' defiċit eċċessiv ta' kwalunkwe mill-Istati Membri tista' tiġi kkonsultata fuq: http://ec.europa.eu/economy_finance/economic_governance/sgp/corrective_arm/index_en.htm Jekk jogħġbok innota li fil-21 ta' Ġunju, il-Kunsill ħareġ ukoll rakkomandazzjoni skont l-Artikolu 126(7) lill-Polonja. L-awtoritajiet Pollakki ppreżentaw rapport lill-Kummissjoni dwar azzjoni meħuda f'konformità mar-rakkomandazzjoni. Il-valutazzjoni ta' dan ir-rapport hija suġġett għal rakkomandazzjoni tal-Kummissjoni għal deċiżjoni tal-Kunsill skont l-Artikolu 126(8), adottata wkoll fil-15 ta' Novembru 2013. [2] Il-Portugall se jirrapporta fil-kuntest tal-aġġustament tal-programm makroekonomiku tiegħu. B'konformità mal-Artikolu 10(2a) tar-Regolament (UE) Nru 472/2013, huwa eżenti minn rappurtar separat skont il-proċedura ta' defiċit eċċessiv. [3] ĠU L 209, 2.8.1997, p. 6. [4] “Specifications on the implementation of the Stability and Growth Pact and guidelines on the format and content of stability and convergence programmes”, disponibbli fuq: http://ec.europa.eu/economy_finance/economic_governance/sgp/index_en.htm . [5] Il-Polonja (li mhijiex Stat Membru taż-Żona tal-Euro) u l-Portugall (li huwa suġġett għall-programm ta' aġġustament makroekonomiku), mhumiex meħtieġa jippreżentaw Abbozz ta' Pjan Baġitarju. [6] L-analiżi mill-persunal tal-Kummissjoni biex jirfdu din il-valutazzjoni hija ppubblikata fid-Dokumenti ta' Ħidma tal-Persunal meħmuża mal-Opinjonijiet tal-Kummissjoni.